## A black background with blue and red text AI-generated content may be incorrect.

## Rheolwr Perthynas - Pobl Ifanc a Sgiliau

## Disgrifiad o’r Rôl

|  |  |  |
| --- | --- | --- |
| Graddfa gyflog: |  | D |
| Cyfeirnod: |  | RMYPS |
| Tîm: |  | Y Celfyddydau |
| Yn adrodd i: |  | Pennaeth Pobl Ifanc a Sgiliau |
| Yn rheoli: |  | Dim cyfrifoldeb rheoli llinell |
| Lleoliad: |  | Gellir cyflawni’r rôl yma o unrhyw un o swyddfeydd Cyngor Celfyddydau Cymru yng Nghaerdydd, Bae Colwyn neu Gaerfyrddin |
| Teithio: |  | Cyson |

### Cyngor Celfyddydau Cymru

Elusen annibynnol a sefydlwyd trwy Siarter Frenhinol ym 1994 yw Cyngor Celfyddydau Cymru. Fel Corff a Noddir gan Lywodraeth Cymru, Llywodraeth Cymru sy’n penodi ei aelodau.

Llywodraeth Cymru sy’n darparu’r rhan fwyaf o’n cyllid. Rydyn ni’n dosbarthu arian y Loteri Genedlaethol hefyd, ac yn codi arian ychwanegol ar gyfer y celfyddydau o amrywiaeth o ffynonellau o’r sectorau cyhoeddus a phreifat hefyd lle bo modd.

Rydyn ni’n uchelgeisiol dros y celfyddydau yng Nghymru. Ein gweledigaeth yw creu Cymru greadigol lle mae’r celfyddydau wrth galon bywyd a llesiant y genedl, gan wneud ein gwlad yn lle cyffrous a bywiog i fyw, gweithio ac ymweld â hi. Mae llwyddiant ein gweledigaeth yn dibynnu ar ddychymyg a chreadigrwydd ein hartistiaid, ansawdd eu gwaith a’r ymdrechion a wneir i estyn allan ac ysbrydoli cynulleidfaoedd. Rydyn ni’n gweithio i greu amgylchedd lle gall artistiaid uchelgeisiol a mentrus dyfu a llewyrchu, a lle gall cynifer o bobl â phosibl fwynhau a chymryd rhan yn y celfyddydau.

### Ein gwerthoedd

Fel corff cyhoeddus, mae disgwyl i ni gynnal y safonau uchaf o ran atebolrwydd a bod yn agored. Rydyn ni’n gwerthfawrogi creadigrwydd ac arloesi hefyd. Mae ein staff yn aml yn cydweithio mewn grwpiau a thimau i gyflawni ein rhaglenni gwaith. Rydyn ni’n rhoi pwyslais arbennig ar ddulliau hyblyg a chydweithredol o weithio, ac yn cynorthwyo ein staff i feithrin a datblygu’r sgiliau yma.

### Am y rôl yma

Mae swydd y Rheolwr Perthynas ar gyfer Pobl Ifanc a Sgiliau yn rôl ddeinamig ac allblyg ar gyfer eiriolwr angerddol a ddaw’n bresenoldeb cydnabyddedig a dibynadwy o fewn ecosystem celfyddydau ieuenctid Cymru. Chi fydd y ddolen gyswllt hanfodol sy’n cryfhau perthnasau ar draws yr holl arferion creadigol â ffocws ar ieuenctid a datblygu sgiliau, gan sicrhau bod lleisiau ieuenctid Cymru’n cael eu clywed, eu dathlu a’u cefnogi ar bob lefel.

Fel hyrwyddwr egnïol dros ddatblygiad creadigol pobl ifanc, byddwch chi’n gweithio fel aelod o dîm arbenigol ochr yn ochr â’r Pennaeth Pobl Ifanc a Sgiliau ac aelodau eraill y tîm, gan gynnig profiad dilys o weithio’n uniongyrchol gyda phobl ifanc. Bydd gennych ddealltwriaeth reddfol am safbwyntiau a dyheadau pobl ifanc a’r dirwedd sgiliau newidiol sy’n eu hwynebu, ynghyd â dealltwriaeth ddwfn am y galluoedd creadigol a phroffesiynol sydd eu hangen arnynt i lewyrchu yn y Gymru gyfoes. Gyda’ch gilydd, byddwch chi’n meithrin cysylltiadau ystyrlon ag artistiaid ifanc, sefydliadau ieuenctid, darparwyr addysg, grwpiau cymunedol ac asiantaethau datblygu sgiliau ar draws Cymru. Bydd eich presenoldeb dilys mewn digwyddiadau celfyddydau ieuenctid a rhaglenni sgiliau’n hanfodol i weithredu gweledigaeth strategol y Pennaeth Pobl Ifanc a Sgiliau trwy gysylltiadau gwirioneddol ac estynedig gyda’r sector. Byddwch chi’n darparu cymorth gweithredol hanfodol i gyflawni’r weledigaeth strategol, gan gydweithio’n agos â’r Hwyluswyr Busnes i gynorthwyo’r cyrff a’r rhaglenni ar gyfer pobl ifanc rydyn ni’n buddsoddi ynddynt.

Byddwch chi’n integreiddio’n themâu trawsbynciol allweddol Cyngor y Celfyddydau, sef Datblygu’r Gymraeg, Amrywiaeth a Chynhwysiant a Chyfiawnder yr Hinsawdd yn barhaus ym mhob agwedd ar y rôl yma Gan weithredu ar sylfaen Deddf Llesiant Cenedlaethau’r Dyfodol, ac yn unol â blaenoriaethau Llywodraeth Cymru, byddwch chi’n arddel dull hirdymor a chydweithredol o weithio sy’n ystyried llesiant diwylliannol, cymdeithasol, economaidd ac amgylcheddol cymunedau creadigol ifanc Cymru.

### Prif gyfrifoldebau

Yn rhan o’ch rôl, byddwch chi’n:

* Meithrin ac yn cynnal perthnasau strategol ar draws cymunedau celfyddydau ieuenctid a datblygu sgiliau Cymru
* Cynorthwyo’r Pennaeth Pobl Ifanc a Sgiliau i roi strategaethau datblygu ieuenctid a sgiliau creadigol ar waith
* Gwasanaethu fel prif bwynt cyswllt ar gyfer artistiaid ifanc, sefydliadau’r celfyddydau ieuenctid, darparwyr sgiliau a sefydliadau addysg
* Hyrwyddo pobl ifanc greadigol Cymru mewn achlysuron celfyddydau ieuenctid allweddol, cynadleddau sgiliau a fforymau polisi
* Hwyluso cysylltiadau rhwng pobl ifanc, artistiaid cyfredol, darparwyr addysg a llwybrau cyflogaeth
* Monitro ac adrodd ar ddatblygiadau a chyfleoedd sy’n codi yn sector y celfyddydau a sgiliau ar gyfer pobl ifanc
* Cynorthwyo sefydliadau celfyddydau ieuenctid a rhaglenni sgiliau i gyrchu cyllid a rhaglenni arbenigol Cyngor y Celfyddydau
* Cyfrannu at ddatblygu polisïau ar gyfer pobl ifanc a sgiliau trwy wybodaeth am y sector a chysylltiadau uniongyrchol â phobl ifanc
* Meithrin arferion cynhwysol o fewn cymunedau creadigol pobl ifanc Cymru
* Hybu amrywiaeth a hygyrchedd ar draws holl feysydd celfyddyd ieuenctid a’r holl raglenni datblygu sgiliau

### Meithrin Perthnasau a Chysylltiadau â’r Sector

* Datblygu a chynnal rhwydweithiau cynhwysfawr ar draws ecosystem celfyddydau pobl ifanc a sgiliau Cymru
* Meithrin perthnasau dilys sy’n seiliedig ar ymddiriedaeth gydag artistiaid ifanc, ymarferwyr creadigol, gweithwyr ieuenctid, a sefydliadau datblygu sgiliau
* Hwyluso cysylltiadau ystyrlon rhwng pobl ifanc a gweithwyr proffesiynol creadigol cyfredol
* Mynychu digwyddiadau, gwyliau, sioeau a rhaglenni sgiliau celfyddydau ieuenctid er mwyn cynnal presenoldeb gweithredol yn y sector
* Cynorthwyo ymarferwyr creadigol ifanc i ffeindio’u ffordd ac i gyrchu gwasanaethau a chyfleoedd Cyngor y Celfyddydau
* Creu mannau diogel a chynhwysol i bobl ifanc ymgysylltu â chyfleoedd i ddatblygu’r celfyddydau

### Datblygu’r Sector Pobl Ifanc a Sgiliau

* Gweithio gyda’r Pennaeth Pobl Ifanc a Sgiliau i glustnodi cyfleoedd i ddatblygu pobl ifanc ac anghenion y sector
* Cynorthwyo gweithrediad polisïau â ffocws ar ieuenctid, mentrau sgiliau a rhaglenni datblygu creadigol
* Casglu a rhannu gwybodaeth ar dueddiadau newydd, sialensiau a chyfleoedd ar gyfer pobl ifanc greadigol
* Hwyluso dysgu cymar wrth gymar a chydweithio o fewn cymunedau o bobl ifanc greadigol
* Cynorthwyo datblygiad llwybrau o addysg i yrfaoedd creadigol
* Helpu i sefydlu rhaglenni sy’n mynd i’r afael ag anghenion penodol pobl ifanc greadigol yng Nghymru o ran sgiliau

### Eiriolaeth a Chynrychiolaeth

* Cynrychioli buddiannau Cyngor y Celfyddydau mewn achlysuron celfyddydau ieuenctid, cynadleddau sgiliau a chyfarfodydd addysgol
* Hyrwyddo pobl ifanc greadigol Cymru ar draws pob math o gelfyddyd a’r holl arferion creadigol
* Hyrwyddo amryw o leisiau ifanc a chymunedau ieuenctid nad ydynt yn cael eu cynrychioli’n ddigonol
* Cynorthwyo'r Pennaeth Pobl Ifanc a Sgiliau gyda gweithgareddau cynrychiolaeth allanol
* Hybu rhaglenni a chyfleoedd Cyngor y Celfyddydau ar gyfer pobl ifanc a sgiliau
* Sicrhau bod lleisiau pobl ifanc wrth galon y gwaith o ddatblygu polisïau a chynllunio strategol

### Monitro Ansawdd ac Effaith

* Monitro ansawdd artistig ac effaith gweithgareddau celfyddydol ar gyfer pobl ifanc ar draws Cymru ar eu datblygiad
* Cyflawni ymweliadau safle a mynychu perfformiadau, arddangosfeydd a rhaglenni sgiliau ar gyfer pobl ifanc er mwyn asesu’r gwaith a gynorthwyir
* Darparu gwybodaeth arbenigol am anghenion a dyheadau pobl ifanc er mwyn bwydo penderfyniadau Cyngor y Celfyddydau
* Cyfrannu at ddadansoddiadau ac adroddiadau’r sector pobl ifanc a sgiliau
* Helpu i werthuso rhaglenni’r celfyddydau ieuenctid a mentrau datblygu sgiliau

### Datblygu Partneriaethau a Chymorth Gweithredol

* Datblygu partneriaethau strategol gydag ysgolion, colegau, prifysgolion a darparwyr addysg amgen
* Meithrin perthnasau â sefydliadau ieuenctid, grwpiau cymunedol, ac asiantaethau datblygu sgiliau
* Meithrin cysylltiadau â chyflogwyr, diwydiannau creadigol a gwasanaethau datblygu gyrfaoedd
* Meithrin perthnasau â rhwydweithiau celfyddydau ieuenctid a phartneriaid datblygu sgiliau yn genedlaethol ac yn rhyngwladol
* Cynorthwyo prosiectau cydweithredol rhwng cyrff ieuenctid a sefydliadau’r celfyddydau
* Darparu cymorth gweithredol ar gyfer rhaglenni datblygu ieuenctid a mentrau sgiliau
* Helpu i ddatblygu cynlluniau mentora a rhaglenni ar gyfer llwybrau gyrfaol

### Perthnasau Allweddol

* Cefnogi Pennaeth Pobl Ifanc a Sgiliau a chydweithwyr yn nhîm y Celfyddydau
* Cynghori artistiaid ifanc, ymarferwyr creadigol a thalent newydd ar draws y gwahanol feysydd o gelfyddyd
* Cynghori sefydliadau celfyddydau ieuenctid, grwpiau cymunedol ac asiantaethau datblygu sgiliau ar draws Cymru
* Ymgynghori â ysgolion, colegau, prifysgolion a darparwyr addysg amgen
* Ymgynghori â gweithwyr ieuenctid, athrawon ac arbenigwyr addysg creadigol
* Dealltwriaeth o wasanaethau ieuenctid a thimau datblygu cymunedol awdurdodau lleol
* Meithrin cysylltiadau cyfoedion â:
* Cyflogwyr yn y diwydiannau creadigol a gwasanaethau datblygu gyrfaoedd
* Rhanddeiliaid ac asiantaethau datblygu’r celfyddydau ieuenctid a sgiliau
* Rhwydweithiau celfyddydau ieuenctid a phartneriaid datblygu sgiliau cenedlaethol a rhyngwladol
* Cynghori ac eiriol dros rieni, gofalwyr a theuluoedd sy’n cynorthwyo pobl ifanc greadigol

Cydymffurfiaeth gorfforaethol – dilyn y polisïau sy’n amddiffyn Cyngor y Celfyddydau a’i staff rhag datguddiad posibl i risgiau a digwyddiadau adroddadwy. Mae’r rhain yn cynnwys Atal Twyll, y Rheoliadau Cyffredinol ar Ddiogelu Data, Safonau’r Gymraeg, Llesiant Cenedlaethau’r Dyfodol a Seiberddiogelwch/defnydd o TGCh. (Diffinnir cyfrifoldebau staff ym mholisïau perthnasol Cyngor Celfyddydau Cymru.)

Dyletswyddau ychwanegol – unrhyw ddyletswyddau rhesymol sy’n gyson â’r uchod.

### Gwybodaeth, profiad a nodweddion

Rydyn ni am ddenu pobl sydd â diddordeb yn y celfyddydau, ymrwymiad i egwyddorion gwasanaeth cyhoeddus agored ac atebol, a’r ddawn i weithio gydag amrywiaeth eang o gwsmeriaid i’n sefydliad. Rydyn ni’n credu mewn gosod y safonau uchaf posibl ym mhob agwedd ar ein gwaith. Felly mae pob aelod o staff yn gennad i’r cwmni, ac rydyn ni’n disgwyl i bawb barchu a chynnal ein henw da.

Rydyn ni’n anelu at fod yn sefydliad arloesol a blaengar. Rydyn ni am i’n staff gydweithio â’i gilydd er mwyn sicrhau ein bod ni’n effeithlon, yn effeithiol ac yn ddefnyddiol.

Rydyn ni’n ei chymryd hi’n ganiataol y bydd ein staff yn hyfedr wrth reoli gweinyddiaeth pob dydd ac y byddant wedi datblygu sgiliau trefnu da. Felly mae diddordeb arbennig gennym mewn staff sydd â’r gallu i weithio mewn ffordd ddychmygus a hyblyg i daclo’r sialensiau a fydd yn eu hwynebu - staff sydd â’r fenter a’r egni i lewyrchu mewn amgylchedd gwaith prysur, ac sy’n cael boddhad o gyflawni targedau uchelgeisiol ac ymestynnol.

Yn ogystal, mae’r rôl yma’n gofyn am y wybodaeth, profiad a nodweddion penodol canlynol. Caiff yr ymgeiswyr eu hasesu yn erbyn y meini prawf hanfodol a dymunol isod:

|  |  |  |
| --- | --- | --- |
|  | Hanfodol | Dymunol |
| Cymwysterau | * Gradd ym maes gwaith ieuenctid, addysg, y celfyddydau creadigol neu bwnc cysylltiedig a/neu brofiad proffesiynol sylweddol o weithio gyda phobl ifanc yn uniongyrchol mewn cyd-destun creadigol |  |
| Gwybodaeth | * Dealltwriaeth ddwfn am anghenion a dyheadau pobl ifanc o ran datblygiad creadigol * Gwybodaeth gadarn am y dirwedd celfyddydau ieuenctid a chyfleoedd i ddatblygu sgiliau yng Nghymru * Dealltwriaeth am ddiwylliant ieuenctid, arferion creadigol a chysylltiadau digidol cyfoes * Gwybodaeth am faterion cydraddoldeb a’u cymhwyso i ddatblygiad ieuenctid * Dealltwriaeth am y sialensiau a’r rhwystrau sy’n wynebu pobl ifanc greadigol yng Nghymru * Ymwybyddiaeth am lwybrau addysgol, fframweithiau sgiliau a dulliau o weithredu o ran datblygiad gyrfaol | * Gwybodaeth am sector a rhwydweithiau celfyddydau ieuenctid y DU ac yn Rhyngwladol * Dealltwriaeth am addysg greadigol, prentisiaethau a llwybrau dysgu amgen * Gwybodaeth am blatfformau digidol, cyfryngau cymdeithasol a chymunedau creadigol ar lein sy’n boblogaidd gyda phobl ifanc * Dealltwriaeth am ystyriaethau iechyd meddwl a llesiant ar gyfer pobl ifanc greadigol |
| Sgiliau | * Gallu rhagorol i feithrin perthnasau gyda phobl ifanc a sefydliadau ieuenctid * Sgiliau cyfathrebu cadarn sy’n taro tant gyda chynulleidfaoedd ifanc * Y gallu i weithio ar draws amrywiaeth o gymunedau ieuenctid ac arferion creadigol * Sgiliau digidol a chyfryngau cymdeithasol datblygedig sy’n adlewyrchu dewisiadau pobl ifanc o ran cyfathrebu * Sgiliau ymgysylltu a denu cyfranogiad pobl ifanc * Sensitifrwydd diwylliannol ac arferion cynhwysol sydd wedi eu teilwra at anghenion pobl ifanc | * Profiad o gydlynu prosiectau mewn cyd-destunau datblygu ieuenctid * Sgiliau cynllunio digwyddiadau a rheoli rhaglenni ieuenctid * Profiad o greu cynnwys digidol a chysylltu trwy’r cyfryngau cymdeithasol |
| Profiad | * Profiad uniongyrchol sylweddol o weithio gyda phobl ifanc mewn cyd-destunau creadigol, addysgol neu ddatblygu ieuenctid * Profiad o feithrin rhwydweithiau a phartneriaethau â ffocws ar ddatblygu pobl ifanc * Profiad o gynorthwyo artistiaid ifanc neu ymarferwyr creadigol yn eu datblygiad * Profiad o weithio gyda chymunedau ifanc amrywiol a deall eu hanghenion penodol * Y gallu clir i gysylltu pobl ifanc o wahanol gefndiroedd mewn ffordd ystyrlon | * Profiad o weithio gyda phobl ar draws nifer o fathau o gelfyddyd * Profiad o ddatblygu pobl ifanc yn y sector cyhoeddus neu elusennol * Profiad o raglenni mentora, mentrau datblygu sgiliau neu arweiniad gyrfaol * Profiad o raglenni cyfnewid rhyngwladol neu brosiectau datblygu diwylliannol ar gyfer pobl ifanc |
| Nodweddion | * Gwir angerdd dros ddatblygiad creadigol a llesiant pobl ifanc * Dealltwriaeth go iawn am brofiadau byw pobl ifanc a sialensiau cyfoes * Ffocws ar ddeilliannau gyda’r gallu i weithio’n annibynnol wrth gynnal dulliau o weithredu sydd â ffocws ar bobl ifanc * Sgiliau rhyngbersonol a deallusrwydd emosiynol cadarn wrth weithio gyda phobl ifanc * Ymrwymiad i amrywiaeth, cynhwysiant a dileu rhwystrau ar gyfer pobl ifanc greadigol * Hyblygrwydd ac ystwythder i anghenion newidiol a mynegiant creadigol pobl ifanc * Egni a brwdfrydedd sy’n taro tant gyda chymunedau o bobl ifanc greadigol * Y gallu a’r parodrwydd i deithio’n rheolaidd ar draws Cymru |  |
| Y Gymraeg | * Mae gofynion iaith Gymraeg yn hanfodol i’r swydd Rheolwr Perthynas (Pobl Ifanc a Sgiliau). Bydd angen i chi allu cyfathrebu yn Gymraeg a Saesneg mewn cyfarfodydd, yn unigol ac yn gyhoeddus. Rydym yn chwilio am unigolyn sy’n deall diwylliant y wlad; perthynas amrywiol pobl Cymru gyda’r iaith Gymraeg ac sy’n ymrwymo i ddatblygu defnydd blaengar o’r Gymraeg yn ieithyddol a diwylliannol o fewn Cyngor y Celfyddydau a’r sector ehangach. Mae stori pawb gyda’r iaith yn wahanol ac rydym yn cydnabod bod lefelau hyder defnydd o’r Gymraeg yn amrywio o berson i berson. Rydym yn croesawu ceisiadau gan unigolion sydd eisiau cynyddu eu hyder a rhai sydd wedi dysgu’r iaith yn rhugl. |  |